Migration og menneskehandel har ikke nødvendigvis noget med hinanden at gøre. I sin oprindelige betydning, handler migration om, at mennesker vælger at flytte sig fra et sted til et andet. Det kan enten være over en landegrænse eller inden for samme land.
Migration er en lovlig handling, hvis man krydser en grænse på lovlig vis, fx med et gældende visum, men det kan også være en ulovlig handling, hvis man ikke har fornøden tilladelse til indrejse i et andet land.
Menneskehandel betyder dog ikke nødvendigvis, at man som offer flyttes fra et land til andet. Langt de fleste personer, som vurderes som ofre for menneskehandel i EU, er faktisk EU-borgere. I en dansk kontekst er der dog ofte et overlap mellem migration og menneskehandel, da en stor del af de personer, der er vurderet som ofre for menneskehandel i Danmark, er tredjelandsborgere eller fra andre EU-lande. De kommer eksempelvis til Danmark i håb om en bedre tilværelse, men kan ende i en menneskehandelssituation enten i Danmark eller på vejen hertil.